Α.Ο.Φ. Πορφύρας

Ο **Αθλητικός Όμιλος Φρεαττύδας Πορφύρας** είναι ελληνικό αθλητικό σωματείο που δραστηριοποιείται με έδρα την περιοχή της Φρεαττύδας, συνοικία του Πειραιά στην Αττική. Επίσημο έτος ίδρυσής του είναι το 1957 και οι αθλητές του αγωνίζονται φορώντας εξοπλισμό σκούρου κόκκινου και μαύρου χρώματος. Στο έμβλημα του συλλόγου απεικονίζεται μια ασπίδα. Αντλεί το όνομά του από τον ποιητή Λάμπρο Πορφύρα, εξέχουσα προσωπικότητα της περιοχής. Ο πειραϊκός σύλλογος ξεκίνησε ως ποδοσφαιρική ομάδα, η λειτουργία της οποίας βρίσκεται σήμερα σε αναστολή, ομοίως και το τμήμα κολύμβησης. Σήμερα καλλιεργεί αποκλειστικά τα αθλήματα της καλαθοσφαίρισης και της πετοσφαίρισης. Αθλητική έδρα των τμημάτων αυτών είναι το Κλειστό Γυμναστήριο «Παναγιώτης Σαλπέας», χωρητικότητας 300 καθήμενων θεατών.

## Ίδρυση
Ο Αθλητικός Όμιλος ιδρύθηκε το 1957 στην περιοχή της Φρεαττύδας ως αμιγώς ποδοσφαιρικό σωματείο από μία συνοικιακή παρέα. Ως επωνυμία επιλέχθηκε το όνομα ενός ποιητή που μεγάλωσε και έζησε στην περιοχή, του Λάμπρου Πορφύρα (1879-1932). Πρωτεργάτης της προσπάθειας υπήρξε ο Γεράσιμος Βουλάς, επί σειρά ετών Πρόεδρος του συλλόγου στη μετέπειτα πορεία του.

Στις 10 Φεβρουαρίου 1958, με την απόφαση Νο 380/10.2.1958 του Πρωτοδικείου Πειραιά εγκρίθηκε η ίδρυση του Α.Ο.Φ. Πορφύρας με αντικείμενο το ποδόσφαιρο. Στις 23 Φεβρουαρίου πραγματοποιήθηκε Συνέλευση από τη Διοικούσα Επιτροπή με θέμα την ίδρυση του Ομίλου.  Στις 17 Αυγούστου έλαβε χώρα η Πρώτη Γενική Συνέλευση. «…Υπόλοιπον εις χείρας Ταμίου δρχ. 722».

Τα πρώτα γραφεία του Πορφύρα στεγάστηκαν σε οίκημα που παραχώρησε ο φίλαθλος Πρ. Πανταλέων στην Ακτή Θεμιστοκλέους 38.

## Τμήμα ποδοσφαίρου ανδρών
### Ιστορία
Οι πρώτες προπονήσεις του Πορφύρα πραγματοποιούνταν στο Γήπεδο του Δήμου Νέου Φαλήρου και αργότερα σε περιφερειακά γήπεδα του Πειραιά. Μετά το 1960 και με πρωτομάστορα το Μιχάλη Τοξόπουλο, ξεκίνησε η προσπάθεια για την κατασκευή γηπέδου.

Το 1962 παραχωρήθηκε από το Υπουργείο Οικονομικών ο χώρος του σημερινού ανοικτού γηπέδου, γνωστός τότε ως «Κτήμα Λουβάρη». Τα πρώτα αρχιτεκτονικά σχέδια συντάχθηκαν από το Γιώργο Κωνσταντάρα, τέως Πρόεδρο της ομάδας. Συνηγόρησε δε θετικά ο τότε Υπουργός Πολιτισμού, Σάββας Παπαπολίτης, καθώς και ο «Εξωραϊστικός Πολιτιστικός Σύλλογος Πειραϊκής Χερσονήσου». Η σχετική άδεια από την Αρχαιολογική Υπηρεσία δόθηκε το 1965. Μειοδοτικός διαγωνισμός για την επιχωμάτωση και επίστρωση του γηπέδου διεξήχθη το Φεβρουάριο του 1967, ενώ ανάθεση σε εργολάβο έλαβε χώρα τον Ιανουάριο του 1967. Μετά από μακροχρόνιους αγώνες, εγκαινιάστηκε το 1968-69 το ανοικτό γήπεδο στα «βράχια της Πειραϊκής». Το 1970 εγκαταστάθηκαν στο ανοικτό γήπεδο οι ηλεκτρομηχανολογικές εγκαταστάσεις στο ανοικτό γήπεδο, με τις εργασίες να κλείνουν οριστικά το 1974. Συμπληρωματικά, το γήπεδο περιφράχθηκε το 1983 και επεκτάθηκε το τερέν του το 1984.

Στα τέλη της δεκαετίες του 1970 η ομάδα ανέβηκε δύο κατηγορίες στο τοπικό πρωτάθλημα της Ε.Π.Σ. Πειραιώς. Το 1980 το ποδοσφαιρικό τμήμα συμπληρώθηκε με Τμήμα Εφήβων και Παιδική Ακαδημία.

Το 1981 ο Πορφύρας επιλέγεται ως αντίπαλος της Εθνικής Ελλάδος, για φιλικό αγώνα προετοιμασίας για την αναμέτρηση της τελευταίας με την Εθνική Γιουγκοσλαβίας στα πλαίσια των προκριματικών του Παγκοσμίου Κυπέλλου του 1982.

Το 1982 η ομάδα ανεβαίνει στην Α' Κατηγορία Πειραιώς.

Την αγωνιστική περίοδο 2000-01 ο σύλλογος επέστρεψε στη Β' Κατηγορία Πειραιά.

### Διακεκριμένοι ποδοσφαιριστές
*  Γιάννης Γκαρώνης 
*  Ανδρέας Πολέμης
*  Γιώργος Σαρρής

## Τμήμα καλαθοσφαίρισης ανδρών

### Ιστορία
Το ανδρικό τμήμα καλαθοσφαίρισης ιδρύθηκε δύο χρόνια μετά από εκείνο του ποδοσφαίρου, το 1959, υπό την Προεδρία του Σπύρου Γουζούαση.

Στα πρώτα του βήματα εντάχθηκε στο Πρωτάθλημα της Β' Κατηγορίας Αττικής που διοργάνωνε ο Σ.Ε.Γ.Α.Σ., για ανέλθει αργότερα στην Α' Κατηγορία. Ακαδημίες αγοριών δημιουργήθηκαν οργανωμένα για πρώτη φορά το 1977.

Την αγωνιστική περίοδο 1983-84 ο Πορφύρας διαγωνίστηκε για πρώτη φορά στην ιστορία του στη Β' Εθνική Κατηγορία.
* Πρωτάθλημα καλαθοσφαίρισης Β΄ εθνικής κατηγορίας ανδρών 1984-1985
* Πρωτάθλημα καλαθοσφαίρισης Β΄ εθνικής κατηγορίας ανδρών 1985-1986
* Πρωτάθλημα καλαθοσφαίρισης Β΄ εθνικής κατηγορίας ανδρών 1986-1987
* Πρωτάθλημα καλαθοσφαίρισης Β΄ εθνικής κατηγορίας ανδρών 1990-1991

Την αγωνιστική περίοδο 1998-99 ο Πορφύρας κατέκτησε το Κύπελλο Ανδρών της Ε.Σ.ΚΑ.Ν.Α.

#### Παρουσία στην Γ΄ Εθνική (2000–2004)
Την αγωνιστική περίοδο 2000-01, μετά από ένα μεγάλο χρονικό διάστημα στις Τοπικές Κατηγορίες, κατόρθωσε να προσθέσει στην τροπαιοθήκη του το Πρωτάθλημα της Α' Κατηγορίας Ε.Σ.ΚΑ.Ν.Α., με αποτέλεσμα να ανέλθει στους Ομίλους της Γ' Εθνικής Κατηγορίας.

Τη χρονιά που ακολούθησε, 2001-02, έχοντας συλλέξει 13 νίκες και 13 ήττες απέναντι σε 13 αντιπάλους, ο σύλλογος κατέλαβε την 7η θέση του τελικού βαθμολογικού πίνακα του 1ου Ομίλου Νότου. Κατά συνέπεια πέτυχε τον πρωταρχικό στόχο της παραμονής στην κατηγορία. Την ίδια περίοδο απέκτησε μόνιμη έδρα, καθώς μέχρι τότε δε διέθετε στην περιοχή του Κλειστό Γυμναστήριο, οπότε ήταν αναγκασμένος να δίνει τους εντός έδρας αγώνες του μακρυά από τη Φρεαττύδα (Καμίνια, Παπαστράτειο και αλλού).

Η επόμενη χρονιά, 2002-03, αποτελεί και την πιο επιτυχημένη στην πρόσφατη ιστορία της ομάδας, εφόσον κατάφερε να σκαρφαλώσει στην 3η θέση της κατάταξης στον ίδιο Όμιλο. Ο απολογισμός του ήταν 17 νίκες και 9 ήττες, χωρίς να πετύχει την άνοδο σε ανώτερη κατηγορία.

Παρά τις υψηλές προσδοκίες που δημιούργησε το αποτέλεσμα αυτό, την περίοδο 2003-04 ο Πορφύρας παρουσίασε φτωχότερες αποδόσεις. Έχοντας μετακομίσει στο 2ο Όμιλο Νότου, συγκέντρωσε 7 νίκες και 17 νίκες απέναντι σε 12 αντιπάλους, τερματίζοντας στη 12η θέση της τελικής κατάταξης. Με τον τρόπο αυτό επέστρεψε στο οικείο του Τοπικό Πρωτάθλημα.

#### Επόμενη άνοδος στην Γ΄ Εθνική (2009–2012)
Η επόμενη αξιοσημείωτη χρονιά σταθμός στην ιστορία του συλλόγου ήταν το 2009-10 οπότε και κατέκτησε το νταμπλ σε Τοπικό Επίπεδο, κατακτώντας τόσο το Πρωτάθλημα της Α΄Κατηγορίας Ε.Σ.ΚΑ.Ν.Α., όσο και το Κύπελλο Ανδρών της ίδιας Ένωσης. Καθήκοντα προπονητή ασκούσε τότε ο Βαγγέλης Πεταλάς με συνεργάτη το Γιώργο Καλοίδη. Στο Μεγάλο Τελικό του Κυπέλλου η ομάδα της Φρεαττύδας επικράτησε του Εθνικού Πειραιώς με σκορ 71-67 σε αγώνα που διεξήχθη στις 12 Φεβρουαρίου 2010. Πρώτος σκόρερ (29 πόντοι) και πολυτιμότερος παίκτης (M.V.P.) αναδείχθηκε ο Θέμης Φωτόπουλος (νταμπλούχος και πρώτος σκόρερ της Κατηγορίας με τον Εθνικό την περασμένη χρονιά).

Την επόμενη αγωνιστική περίοδο 2010-11 ο Πορφύρας είχε πειστική παρουσία στον 1ο Όμιλο Νότου της Γ' Εθνικής, συγκεντρώνοντας 15 νίκες και 11 ήττες απέναντι σε 13 αντιπάλους. Τελικά τερμάτισε στην 4η θέση, ως πρώτος τριπλής ισοβαθμίας με τον Κεραυνό Αιγίου και το Μίλωνα. Ωστόσο τη χρονιά 2011-12, η μετακόμιση στο 2ο Όμιλο Νότου αποδείχθηκε για άλλη μια φορά πηγή ατυχίας για την ομάδα. Με τις ομάδες των Ομίλων να έχουν μειωθεί κατά δύο βάσει νεών κανονισμών, ο Πορφύρας τερμάτισε στη 10η θέση της τελικής βαθμολογίας, με 7 νίκες και 15 ήττες, γνωρίζοντας ξανά τον υποβιβασμό.

#### Πρόσφατη ιστορία (2012–Σήμερα)
Κάνοντας νέο ξεκίνημα στην Α' Κατηγορία της Ε.Σ.ΚΑ.Ν.Α., ο Πορφύρας συλλέγει την περίοδο 2012-13 12 νίκες και 14 ήττες, με αποτέλεσμα να βρεθεί στην 8η θέση του τελικού βαθμολογικού πίνακα. Την επόμενη χρονιά, 2013-14, βελτίωσε την επίδοση αυτή φτάνοντας μέχρι την 4η θέση της κατάταξης με 15 νίκες και 11 ήττες.

### Διακεκριμένοι καλαθοσφαιριστές
*  Γιάννης Γκαρώνης 
*  Ανδρέας Πολέμης
*  Θέμης Φωτόπουλος

### Διακεκριμένοι προπονητες
*  Φιλίππου Θύμιος 
*  Νίκος Τόλιας 
*  Ζωγράφος Νικόλαος (1990-92) 

### Τμήματα υποδομής
Την αγωνιστική περίοδο 1987-88 το Τμήμα Παίδων του συλλόγου διαγωνίστηκε στο Πανελλήνιο Πρωτάθλημα που διεξήχθη στην Κατερίνη, τερματίζοντας στη 2η θέση πίσω από τον τροπαιούχο ΠΑΟΚ (από τον οποίο ηττήθηκε με σκορ 86-58).

### Τίτλοι - διακρίσεις
*Πρωτάθλημα Γ΄ Εθνική (1): 1989-90
*Πρωτάθλημα Α' ΕΣΚΑΝΑ (2): 2000-01, 2009-10
**2η θέση: 2004-05, 2006-07
*Κύπελλο ΕΣΚΑΝΑ (2): 2009-10, 2015-16
* Κύπελλο ΕΣΚΑ:
**Φιναλίστ: 1992-93

## Τμήμα καλαθοσφαίρισης γυναικών

Η απόφαση για τη δημιουργία γυναικείου τμήματος καλαθοσφαίρισης ελήφθη στις 23 Νοεμβρίου 1976, ενώ την επόμενη χρονιά δημιουργήθηκαν και ακαδημίες κοριτσιών. 

Τις αγωνιστικές περιόδους 1984&#45;85 και 1985&#45;86 ο Πορφύρας έλαβε μέρος στο νεοσύστατο Πρωτάθλημα της Α' Εθνικής Κατηγορίας, καταλαμβάνοντας την 5η και 8η θέση της τελικής βαθμολογικής κατάταξης αντίστοιχα.

Πιο πρόσφατα, και συγκεκριμένα την αγωνιστική περίοδο 2006&#45;07, ο Πορφύρας κατέκτησε το Κύπελλο Γυναικών Νότιας Αττικής. 

Η ολοκλήρωση του Πρωταθλήματος Νότιας Αττικής της χρονιάς 2021&#45;22 βρήκε τον Πορφύρα μόνο και αήττητο στην κορυφή της βαθμολογικής κατάταξης. Η κατάκτηση του Πρωταθλήματος είχε σαν φυσικό επακόλουθο και την άμεση άνοδο στην Α2 Εθνική Κατηγορία για πρώτη φορά στην ιστορία του. Επιπλέον, το Σεπτέμβριο του 2022 διοργανώθηκε για πρώτη φορά αγώνας SuperCup μεταξύ Πρωταθλητή και Κυπελλούχου Νότιας Αττικής, όπου ο Πορφύρας προσέθεσε ένα ακόμη τίτλο στην τροπαιοθήκη του.

## Τμήμα πετοσφαίρισης γυναικών
### Ιστορία
Το γυναικείο τμήμα πετοσφαίρισης ιδρύθηκε το 1991. Πρώτος έφορός του ορίστηκε ο Μανώλης Κελέκος.

Την αγωνιστική περίοδο 2000-01 ο Πορφύρας καταφέρνει να λάβει εισιτήριο ανόδου στη Β' Κατηγορία της Ε.Σ.ΠΕ.Δ.Α. και λίγο αργότερα στην Α' Κατηγορία. Έπειτα υποβιβάστηκε, για να επιστρέψει σε αυτή τη χρονιά 2004-05.

Την περίοδο 2007-08 η ομάδα αναδείχθηκε Κυπελλούχος Ε.Σ.ΠΕ.Δ.Α., ενώ στα πλαίσια του Πρωταθλήματος της Α' Κατηγορίας της Ένωσης κατέλαβε τη 2η θέση της τελικής κατάταξης της κανονικής περιόδου. Κατόπιν έλαβε μέρος στη διαδικασία των Playoffs από όπου θα προέκυπτε ο σύλλογος που θα ανέβαινε στην Α2 Εθνική Κατηγορία.

Έχοντας παραμείνει στο τοπικό Πρωτάθλημα της Ε.Σ.ΠΕ.Δ.Α. ο σύλλογος συνέχισε τη δυναμική του πορεία τα δύο επόμενα χρόνια, πετυχαίνοντας να κατακτήσει ξανά τη 2η θέση της τελικής βαθμολογίας, τόσο το 2008-09 όσο και το 2009-10. Εξίσου συνεπής στάθηκε και στο θεσμό του Κυπέλλου, αγωνιζόμενος στον Τελικό την πρώτη από τις δύο χρονιές, και επαναλαμβάνοντας την επιτυχία της κατάκτησής του την δεύτερη από αυτές.

Την αγωνιστική περίοδο 2010-11 ο Πορφύρας υποχώρησε ελαφρώς, φτάνοντας όχι υψηλότερα απο την 3η θέση στην τελική κατάταξη του Πρωταθλήματος. Ωστόσο, η επόμενη χρονιά, 2011-12, αποδείχθηκε ιστορική για το σύλλογο εφόσον αναδείχθηκε Πρωταθλητής Ε.Σ.ΠΕ.Δ.Α. και κατά συνέπεια έλαβε και το εισιτήριο ανόδου στην Α2 Εθνική Κατηγορία.

Στην παρθενική περίοδο του συλλόγου στην κατηγορία, 2012-13, ο Πορφύρας επέδειξε αξιοσημείωτο δυναμισμό για νεοφώτιστη ομάδα, συλλέγοντας 14 νίκες και 2 ήττες (44-19 σετ). Παρ' όλα αυτά δεν κατάφερε να ανέλθει στην κορυφαία κατηγορία, εφόσον τερμάτισε στη 2η θέση του 2ου Ομίλου πίσω από τους πρωτοπόρους Ίωνες. Προπονητής τη χρονιά αυτή ήταν ο Κώστας Γκούντας, γενικός αρχηγός ο Μανώλης Κελέκος και έφορος ο Νίκος Δελαγραμμάτικας.

Την επόμενη χρονιά, 2013-14, η ομάδα εντάχθηκε στο δυναμικό του 1ου Ομίλου της ίδιας κατηγορίας, στα πλαίσια του οποίου τερμάτισε στην 4η θέση του τελικού βαθμολογικού πίνακα με 12 νίκες και 8 ήττες (44-33 σετ).

Κατά την αγωνιστική περίοδο, 2017-18, ο Α.Ο.Φ. Πορφύρας έλαβε μέρος στο Πρωτάθλημα της Α1 Εθνικής Κατηγορίας για δεύτερη φορά στην ιστορία του.

### Ευρωπαϊκή συμμετοχή
Την περίοδο 2018-19 ο Πορφύρας κατέκτησε την έκτη θέση στο Πρωτάθλημα της Α1 Εθνικής Κατηγορίας, κάτι που οδήγησε στην πρώτη του συμμετοχή σε ευρωπαϊκή διοργάνωση. Συγκεκριμένα, ο Πορφύρας δήλωσε συμμετοχή στο CEV Challenge Cup. Ωστόσο, δεν χρειάστηκε να ταξιδέψει καν έξω από την πόλη του, αφού κληρώθηκε με τον συντοπίτη του Ολυμπιακό. Ηττήθηκε και στις δύο αναμετρήσεις με 3-0 σετ. 

### Τρέχουσα αγωνιστική περίοδος
Την περίοδο 2021-22 ο Πορφύρας αγωνίζεται στην πρώτη κατηγορία, Volleyleague γυναικών.

Έδρα του Πορφύρα είναι το Κλειστό Γυμναστήριο «Παναγιώτης Σαλπέας», χωρητικότητας 300 θεατών. Πρόεδρος του συλλόγου είναι ο Κανάκης Τσιριγωτάκης, έφορος του τμήματος ο Νίκος Δελαγραμμάτικας και γενικός αρχηγός του τμήματος ο Μανώλης Κελέκος. Καθήκοντα πρώτου προπονητή διατηρεί ο Βασίλης Πανδής με βοηθό προπονήτρια την Πόπη Καλλή. Στο τέλος της περιόδου 2021-2022 ο Πορφύρας μετά από πέντε χρόνια υποβιβάστηκε στην Pre League. 

## Τμήμα κολύμβησης
Η ίδρυση τμήματος κολύμβησης αποφασίστηκε από τη διοίκηση του συλλόγου το έτος 1961. Πρώτος έφορος ορίστηκε ο Μιχάλης Γιαννίκιος. Το τμήμα αυτό δεν υφίσταται πλέον.

## Σήμα
Το παλαιότερο σήμα του συλλόγου απεικόνιζε σε θυρεό τρεις μπάλες, μία για κάθε άθλημα που τότε καλλιεργούσε. Με την αναστολή του ποδοσφαιρικού τμήματος, το νέο σήμμα του συλλόγου απεικονίζει απλούστερα ένα θυρεό / μία ασπίδα με τα χρώματα του συλλόγου, σκούρο κόκκινο και μαύρο.


Αρχείο:A.O.F. Porfyras Logo.png|*παλαιότερο σήμα*
Αρχείο:Porfyras Freatydos Sports Club Logo.jpg|*τρέχον σήμα*


## Παραπομπές


## Εξωτερικοί σύνδεσμοι
* Α.Ο.Φ. Πορφύρας, επίσημος ιστότοπος του τμήματος πετοσφαίρισης.

Κατηγορία:Α.Ο.Φ. Πορφύρας
Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1957
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1957
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1959
Κατηγορία:Σωματεία Ε.Σ.ΚΑ.Ν.Α.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.ΠΕ.Δ.Α.
Κατηγορία:Ελληνικοί σύλλογοι κολύμβησης